Freek Robinson tree af | Maroela Media
Die veteraanjoernalis en eNuus-ankeraanbieder Freek Robinson het pas sy aftrede aangekondig.
Robinson het 'n merkwaardige en dinamiese loopbaan van 45 jaar in die televisie- en radiojoernalistiek gehad.
Hy het in Julie 2010 by eNuus aangesluit en was vir byna 'n dekade deel van die eNuus-span op kykNET en kykNET&kie.
"Ek is dankbaar dat ek verslag kon doen oor gebeure tydens apartheid, die oorgang na demokrasie en die ontwikkeling daarvan oor die afgelope 26 jaar," sê Robinson.
"Vir my was die hoogtepunt van my loopbaan toe ek die geleentheid gehad het om die debat tussen Nelson Mandela en FW de Klerk voor die verkiesing in 1994 te fasiliteer. Maar die klein heldedade van gewone Suid-Afrikaners het ook 'n onuitwisbare indruk op my gemaak."
Paul Dunn, redakteur van eNuus, het sy dank teenoor Robinson uitgespreek vir sy volgehoue toewyding aan die eNuus-span.
"Met sy jare lange ondervinding, sy kalm geaardheid en sy waardevolle insae in die Afrikaanse televisie-nuusgehoor het Freek 'n onskatbare bydrae tot eNuus gemaak. Ek wil graag my opregte dank aan hom betuig vir sy uitsonderlike bydrae tot eNuus, die Suid-Afrikaanse joernalistiek en die lewens van duisende landsburgers."
Karen Meiring, direkteur van kykNET-kanale by M-Net, sê Robinson was meer as net 'n nuusleser vir kykNET-kykers.
"Hy is 'n ikoon wat groot respek met 'n onberispelike loopbaan verdien het. Ons wens hom alles van die beste toe vir 'n opwindende nuwe lewensfase, maar ons sal sy professionele teenwoordigheid en gravitas mis."
eNuus word elke aand om 19:00 op kykNET, DStv-kanaal 144, en kykNET&kie, DStv-kanaal 145, uitgesaai.
Wat n BEKWAME man ons gan hom mis hy het sy pos waardig volgestaan
Altyd só professioneel! Puik joernalis.
Gaan jou goed, Freek!
Freek, jy was altyd n regte gentleman, geniet jou aftrede
Ek vertrou dat die nuwe generasie joernaliste sy integriteit sal navolg en hom as mentor sal onthou.